**ZMLUVA O DIELO**

podľa ustanovenia § 536 a nasl. zákona č. 513/1991 Zb. Obchodný zákonník v znení neskorších predpisov

Zmluvné strany:

**Objednávateľ**: **Mesto Košice**

so sídlom Trieda SNP 48/A, 040 11 Košice

IČO: 00 691 135

DIČ: 2021186904

IČ DPH: SK 2021186904

štatutárny orgán: Ing. Jaroslav Polaček – primátor mesta

bankové spojenie:Prima banka Slovensko, a.s.

 (IBAN): SK03 5600 0000 0004 4248 6001

**a**

**Zhotoviteľ** : **..................................................**

 Štatutárny orgán: ..................................................

 Sídlo: .................................................

 IČO: .................................................

 DIČ: .................................................

 IČ DPH: .................................................

 Bankové spojenie: .................................................

 (IBAN): .................................................

Zapísaný v :

Obchodnom registri......................... súdu ................., oddiel: ......, vložka ............

(ďalej spoločne aj „**Zmluvné strany**“)

**PREAMBULA**

Táto zmluva o dielo sa uzatvára na základe výsledku postupu verejného obstarávania pre nadlimitnú zákazku s názvom "Projektová dokumentácia pre stavbu: **Obnova budovy Magistrát mesta Košice (MMK)**“, podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „**Verejné obstarávanie**“).

Vzhľadom na vyššie uvedené sa Zmluvné strany dohodli a uzatvárajú túto Zmluvu o dielo (ďalej ako „*Zmluva*“) v nasledovnom znení:

**I. Predmet zmluvy**

1. Zhotoviteľ sa zaväzuje zhotoviť pre objednávateľa dielo:

Projektovú a inžiniersku činnosť pre stavbu „**Obnova budovy Magistrát mesta Košice (MMK)**“, umiestnená na ul. Tr. SNP č.48/A, súp.č.1280, 040 11 Košice na pozemku par. reg. "C" č. 545/1, zapísaná na LV č.12576 v kat. území Terasa (ďalej len „Stavba“) za podmienok a v rozsahu tejto Zmluvy.

Pre účely tejto Zmluvy vymedzujú zmluvné strany dielo ako:

* 1. Vypracovanie a dodanie projektovej dokumentácie stavby vrátane položkovitého rozpočtu stavby s výkaz-výmerom (ďalej aj ako „PD“)
	2. Výkon inžinierskej činnosti pre vydanie všetkých potrebných vyjadrení, povolení, rozhodnutí pre stavebné konanie vrátane vydania právoplatných rozhodnutí
	pre zhotovenie stavby (ďalej aj ako „Inžinierska činnosť“)
	3. Výkon autorského dohľadu generálneho projektanta a projektantov profesií (ďalej aj ako „Autorský dohľad“)
1. Rozsah diela, na ktorý sa viaže predmet plnenia tejto Zmluvy je špecifikovaný v Prílohe č.1 – Opis zákazky, ktorý je neoddeliteľnou súčasťou tejto Zmluvy.
2. Zhotoviteľ vykoná dielo vo vlastnom mene, na vlastné náklady, na vlastnú zodpovednosť a nebezpečenstvo.
3. Zhotoviteľ vyhlasuje, že je oprávnený a odborne spôsobilý vykonávať dielo podľa tejto zmluvy a že projektové dokumentácie podľa tejto zmluvy vypracujú osoby oprávnené
na projektovú činnosť v zmysle zákona č. 138/1992 Z. z. o autorizovaných architektoch a autorizovaných stavebných inžinieroch v znení neskorších predpisov.
4. Dielom sa tiež rozumejú všetky prípravné, ako aj ďalšie práce a služby súvisiace s realizáciou predmetu plnenia Zhotoviteľom podľa tejto zmluvy. V predmete zmluvy sú tiež obsiahnuté všetky plnenia, ktoré nie sú výslovne uvedené v opise predmetu zmluvy alebo ostatných súčastiach zmluvy, ale sú nevyhnutné na vykonanie diela podľa tejto zmluvy, o ktorých zhotoviteľ s prihliadnutím na vlastné odborné znalosti s vynaložením všetkej odbornej starostlivosti vedel alebo vedieť mal a mohol, a ktoré mohol zistiť dôkladným preskúmaním všetkých podkladov poskytnutých Objednávateľom, ktoré mu boli prístupné pred vyhotovením jeho ponuky vo Verejnom obstarávaní.
5. Zhotoviteľ je povinný zhotoviť dielo riadne a včas. Dielo je zhotovené riadne, ak spĺňa všetky požiadavky podľa zmluvy a zodpovedajú účelu sledovanému zmluvou. Dielo musí byť zhotovené v súlade s technickými normami, právnymi predpismi a bez vád, ktoré by mohli mať za následok vznik škody na strane Objednávateľa alebo tretej osoby.
6. Zhotoviteľ je povinný na požiadanie poskytnúť súčinnosť Objednávateľovi bezodkladne v rámci výkonu kontrolnej činnosti príslušných orgánov voči Objednávateľovi, najmä podať písomné vyjadrenia a vysvetlenia. Zároveň je povinný aktívne poskytovať súčinnosť v procese verejného obstarávania pri výbere zhotoviteľa (realizátora) Stavby v prípade otázok záujemcov týkajúcich sa vysvetlenia súťažných podkladov a inej sprievodnej dokumentácie vzťahujúce sa na projektové riešenie. Zhotoviteľ je povinný v tejto súvislosti bezodkladne pripraviť odpovede pre objednávateľa na otázky záujemcov týkajúce sa technických špecifikácií, výkazov výmer a výkresovej časti.
7. Objednávateľ sa zaväzuje dielo spracované podľa tejto Zmluvy protokolárne prevziať v dohodnutom termíne, zaplatiť za plnenie predmetu Zmluvy dohodnutú cenu.

**II. Spôsob plnenia predmetu zmluvy**

1. Pri plnení predmetu zmluvy bude Zhotoviteľ dodržiavať Stavebný zákon č. 25/2025 Z. z. jeho vykonávacie a súvisiace predpisy a vyhlášky, zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov, ďalšie všeobecne záväzné právne predpisy, stavebno-technické zásady, technické normy, ustanovenia tejto Zmluvy a jej príloh, bude sa riadiť východiskovými podkladmi Objednávateľa, odovzdanými v termínoch dohodnutých v tejto Zmluve, zápismi a dohodami Zmluvných strán, vyjadreniami a rozhodnutiami orgánov verejnej správy a dotknutých organizácií.
2. V  prípade novelizácie príslušných právnych predpisov v priebehu plnenia Zmluvy je zhotoviteľ povinný postupovať v zmysle ich novelizovaného znenia.
3. Zhotoviteľ bude plnenie týkajúce sa
	1. výkonu inžinierskej činnosti vykonávať v postavení mandatára podľa ustanovení § 566 až § 576 Obchodného zákonníka
	2. projektových prác vykonávať v postavení Zhotoviteľa podľa ustanovení § 536 až
	§ 565 Obchodného zákonníka.
4. Zhotoviteľ bude pri všetkých právnych úkonoch uskutočňovaných v mene a na účet Objednávateľa vždy uvádzať skutočnosť, že koná v mene Objednávateľa.
5. Zhotoviteľ bude pri výkone inžinierskej činnosti postupovať v záujme Objednávateľa tak, aby jeho postupné úkony a prípadne ním dohodnuté ďalšie plnenia neuvedené v predmete tejto Zmluvy, v mene a na účet Objednávateľa, vždy po predchádzajúcom súhlase Objednávateľa, boli uskutočňované bez zbytočného odkladu, v objektívne možnej najkratšej lehote.
6. Zmluvné strany sa dohodli na pravidelných stretnutiach v sídle Objednávateľa, ak Objednávateľ neurčí iné vhodné miesto, aspoň jedenkrát za kalendárny týždeň, za účasti zástupcov Zhotoviteľa, Objednávateľa (jeho odborných útvarov), účelom ktorých bude prezentovanie rozpracovanosti projektových prác na diele Zhotoviteľom a pripomienkovanie PD a jej častí (návrhy a závery budú prerokované) Objednávateľom súvisiacich s plnením predmetu podľa tejto zmluvy. Termín si Zmluvné strany spresnia s osobou oprávnenou jednať za Objednávateľa vo veciach technických; výnimočne si môžu dohodnúť aj dlhšiu lehotu, ako je ustanovená v prvej vete. Ak zápis z pravidelného týždenného stretnutia obsahuje výhrady alebo pripomienky vznesené Objednávateľom, Zhotoviteľ je povinný prepracovať Dielo, resp. jeho časť, v zmysle námietok alebo pripomienok a na najbližšom stretnutí informovať Objednávateľa o vykonanej náprave.
7. Pri vykonaní diela je Zhotoviteľ viazaný pokynmi Objednávateľa.
8. Postúpenie práv a záväzkov Zhotoviteľa zo zmluvy na tretie osoby je možné len s predchádzajúcim písomným súhlasom Objednávateľa.
9. Objednávateľ aj zhotoviteľ sú povinní vždy písomne informovať druhú stranu o všetkých zisteniach a skutočnostiach, ktoré by mohli mať vplyv na realizáciu diela.
10. Zhotoviteľ bude predkladať Objednávateľovi na schválenie rozhodujúce písomnosti, týkajúce sa závažných úkonov a rozhodnutí, ktoré nie sú súčasťou plnenia Zhotoviteľa podľa tejto zmluvy a ktorých potreba vyplynie počas plnenia Zhotoviteľa.
11. Počas plnenia odovzdá Zhotoviteľ Objednávateľovi dve vyhotovenia:
	1. príslušného výsledku iného diela, ktorého potreba zhotovenia v mene a na účet Objednávateľa vyplynie počas plnenia Zhotoviteľa;
	2. rozhodujúcich dokladov alebo písomností;
	3. prípadných zmlúv, ktorých nutnosť uzavretia môže vyplynúť počas plnenia Zhotoviteľa.
12. Po ukončení plnenia odovzdá Zhotoviteľ Objednávateľovi celú agendu súvisiacu s jeho plnením podľa tejto Zmluvy.
13. Subdodávatelia
14. V prípade vykonávania diela prostredníctvom tretích osôb, zodpovedá ZhotoviteľObjednávateľovi za splnenie záväzku riadne vykonať dielo akoby dielo vykonával sám.
15. Zhotoviteľ v prílohe č. 2 Zmluvy je povinný uviesť v zmysle § 41 ods. 3 zákona
č. 343/2015 Z. z. o verejnom obstarávaní v znení neskorších predpisov (ďalej len „zákon o VO“) ako aj pre účely §11 zákona o VO údaje o známych subdodávateľoch, ktorí sa podieľajú na plnení Zmluvy, v rozsahu obchodné meno a adresa sídla subdodávateľa, IČO, meno a priezvisko, adresa pobytu a dátum narodenia osoby oprávnenej konať za subdodávateľa a podiel subdodávok,
16. Zhotoviteľ je v zmysle § 41 ods. 4 zákona o VO povinný bezodkladne oznámiť Objednávateľovi akúkoľvek zmenu údajov o subdodávateľoch, ktorí sa podieľajú na plnení zmluvy. Pričom Zmluvné strany sa výslovne dohodli, že na zmenu údajov nie je potrebné uzatvoriť dodatok k tejto Zmluve.
17. Zhotoviteľ je počas platnosti zmluvy oprávnený zmeniť subdodávateľa uvedeného *v* prílohe č. 2 zmluvy výlučne na základe predchádzajúceho písomného oznámenia Objednávateľovi. Objednávateľ má právo písomne vyjadriť svoj nesúhlas ohľadom zmeny subdodávateľa a požiadať Zhotoviteľa o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora v znení neskorších predpisov (ďalej len „zákon o RPVS“), v prípade, ak mu takáto povinnosť vyplýva zo zákona o RPVS).
18. Ak Zhotoviteľ preukazoval splnenie podmienok účasti subdodávateľom, ktorý sa podieľa na plnení zmluvy a ktorého mení, nový subdodávateľ musí spĺňať podmienky účasti rovnakým spôsobom, ako pôvodný subdodávateľ.
19. Porušenie povinností zhotoviteľa uvedených v ods. 13 tohto článku Zmluvy sa považuje za podstatné porušenie tejto Zmluvy.
20. Ak má byť podľa platných právnych predpisov (najmä podľa zákona o RPVS) zhotoviteľ a/alebo subdodávateľ, ktorý sa podieľa na plnení zmluvy partnerom verejného sektora, zhotoviteľ sa zaväzuje a zodpovedá za to, že v čase podpísania zmluvy až do času podpísania zmluvy objednávateľom a zároveň aj počas celej doby platnosti a účinnosti tejto zmluvy, sú on a subdodávatelia platne zapísaní v registri partnerov verejného sektora. Zároveň zapísaný konečný užívateľ výhod partnera verejného sektora nesmie byť osobou podľa § 11 ods. 1 písm. c) zákona o VO. Za dodržiavanie tohto odseku zmluvy subdodávateľom zodpovedná v plnom rozsahu zhotoviteľ.
21. V prípade, ak podľa platných právnych predpisov (najmä podľa zákona o RPVS) Zhotoviteľ a/alebo subdodávateľ, ktorý sa podieľa na plnení zmluvy nemal v čase uzavretia zmluvy alebo nebude mať v priebehu platnosti a účinnosti zmluvy platne zapísané údaje v registri partnerov verejného sektora, a takúto povinnosť má, objednávateľ je oprávnený od tejto zmluvy odstúpiť. Objednávateľ má tiež právo odstúpiť od tejto zmluvy ak konečný užívateľ výhod partnera verejného sektora je osobou podľa § 11 ods. 1 písm. c) zákona.
22. Zhotoviteľ je povinný mať v platnosti počas celej realizácie diela poistenie zodpovednosti za škodu na minimálnu poistnú sumu vo výške celkovej ceny Diela a preukázať, že má uhradené poistné za obdobie podľa predmetnej poistnej zmluvy. Pre vylúčenie pochybností platí, že v cene diela je zahrnuté aj poistenie. Zhotoviteľ je povinný Objednávateľovi kedykoľvek na požiadanie, v lehote do troch (3) dní od doručenia tejto požiadavky Zhotoviteľovi, preukázať splnenie povinnosti podľa tohto odseku.
23. Ak Zhotoviteľ nesplní povinnosť podľa predchádzajúceho odseku a dôjde k poškodeniu alebo zničeniu majetku Objednávateľa, Zhotoviteľ sa zaväzuje nahradiť Objednávateľovi celú takto vzniknutú škodu bez ohľadu na prípadnú zodpovednosť tretích osôb. To platí aj v prípade odmietnutia alebo čiastočného odmietnutia poistného plnenia zo strany poistiteľa, a to až do výšky, v ktorej škoda nebola pokrytá poistným plnením.

**III. Čas plnenia**

1. Zhotoviteľ sa zaväzuje, že vypracuje a dodá predmet zmluvy v rozsahu a obsahu dohodnutom v čl. I. tejto Zmluvy v nasledujúcich termínoch:
	1. Vypracovanie a dodanie PD (**Stavebný zámer a Projekt stavby**, resp. Stavebný zámer spolu s Projektom stavby) **do 7 mesiacov** odo dňa účinnosti Zmluvy
	2. Výkon Inžinierskej činnosti (overovacia doložka) **do 10 mesiacov** odo dňa účinnosti Zmluvy
	3. Vypracovanie a dodanie PD (**Vykonávací projekt a položkový rozpočet**) stavby
	**do 2 mesiacov** odo dňa overenia Projektu stavby, resp. vydania overovacej doložky
	4. **Výkon Autorského dohľadu** odo dňa začatia zhotovovania Stavby až do vydania kolaudačného rozhodnutia pre Stavbu.
2. Zhotoviteľ splní zmluvný záväzok riadnym vypracovaním PD podľa tejto Zmluvy a jeho odovzdaním Objednávateľovi, obstaraním príslušných rozhodnutí stavebného úradu podľa tejto Zmluvy a jeho odovzdaním Objednávateľovi ako aj výkonom stáleho autorského dohľadu podľa tejto Zmluvy do termínu ukončenia realizácie Stavby a vydania kolaudačného rozhodnutia.
3. Objednávateľ sa zaväzuje, že dokončené dielo prevezme za nasledovných podmienok:

Zhotoviteľ sa zaväzuje každý stupeň projektovej dokumentácie pred jej samotným odovzdaním odprezentovať Objednávateľovi. V prípade, ak pri prezentácii budú vznesené námietky a pripomienky (ktoré však nemôžu byť podstatného charakteru), je povinný ich zapracovať. Po zapracovaní je možné pristúpiť k osobnému odovzdaniu a prevzatiu diela v sídle Objednávateľa. Pri odovzdaní diela spíšu Objednávateľ a Zhotoviteľ protokol o odovzdaní diela.

**IV. Cena**

1. Cena zhotovenia predmetu zmluvy v rozsahu čl. I tejto Zmluvy je stanovená dohodou zmluvných strán v zmysle zákona č. 18/1996 Z. z. o cenách v znení neskorších predpisov.
2. Cena za zhotovenie diela je:

2.1. Vypracovanie a dodanie PD ..................,- €

2.2. Výkon Inžinierskej činnosti ..................,- €

2.3. Výkon Autorského dohľadu ..................,- €

 Spolu cena bez DPH: ..................,- €

 DPH ..................,- €

 Spolu cena s DPH: ..................,- €

1. K cene podľa čl. IV. bodu 2 bude účtovaná DPH podľa aktuálne platných právnych predpisov v čase plnenia príslušnej časti predmetu zmluvy.
2. V cene diela dohodnutej v bode 2. tohto článku Zmluvy sú zahrnuté všetky náklady spojené s úplným, vecným a odborným splnením záväzkov Zhotoviteľa vyplývajúcich z tejto Zmluvy a jej príloh, vrátane nákladov na všetky vedľajšie, pomocné a iné činnosti nevyhnutné pre plnenie zmluvy (ako sú dopravné/cestovné náklady, náklady na všetky práce, činnosti, výkony a služby nevyhnutné pre riadne vykonanie diela, mapové a technické podklady, podklady z KN, náklady na príp. opravy, úpravy, korekcie, doplnenia dokumentácie stavby vyplývajúce z oprávnených požiadaviek dotknutých orgánov a organizácií uplatnených v rámci odsúhlasovania dokumentácie stavby a stavebných konaní vrátane výkonu autorského dohľadu projektanta a s tým súvisiacich nákladov).
3. Na základe dohody zmluvných strán a vzhľadom na predpoklad, že stavebné práce vyplývajúce z PD budú financované aj z prostriedkov Európskej únie sa zhotoviteľ zaväzuje, že v prípade potreby strpí výkon kontroly/auditu/overovania, vykonávaného aj tretími osobami, kedykoľvek počas trvania Zmluvy o poskytnutí NFP, uzatvorenej medzi príslušným Riadiacim orgánom a Objednávateľom ako konečným prijímateľom pomoci, a to vrátane poskytnutia plnej súčinnosti, písomných vyjadrení a vysvetlení počas realizácie stavebných prác.

**V. Platobné podmienky**

1. Zhotoviteľ bude fakturovať Objednávateľovi dohodnutú cenu za vyhotovenie diela podľa čl. IV. bodu 2. tejto Zmluvy po jeho odovzdaní a prevzatí Objednávateľom.
2. Cena za predmet zmluvy podľa čl. IV. bod 2. bude zaplatená na základe faktúry nasledovne:
3. 1/3 ceny uvedenej v čl. IV bode 2. ods. 2.1 po odovzdaní PD stupeň Stavebný zámer, resp. Stavebný zámer spolu s Projektom stavby a po vydaní Rozhodnutia o stavebnom zámere,
4. 1/3 ceny uvedenej v čl. IV bode 2. ods. 2.1 po odovzdaní PD stupeň Projekt stavby a
po vydaní overovacej doložky,
5. 1/3 ceny uvedenej v čl. IV bode 2. ods. 2.1 po odovzdaní PD stupeň Vykonávací projekt a položkového rozpočtu stavby.

Zhotoviteľ odovzdá Objednávateľovi v tlačenej forme Rozhodnutie o stavebnom zámere vrátane jedného vyhotovenia daného stupňa PD, Overovaciu doložku vrátane jedného vyhotovenia daného stupňa PD a v 5-tich vyhotoveniach PD v stupni vykonávacieho projektu a  v elektronickej forme celú projektovú dokumentáciu stavby (formát \*.pdf, \*.dwg, resp. \*.dgn, textové dokumenty aj vo formáte \*.docx, \*.xlsx).

1. Cena za predmet zmluvy podľa čl. IV. bod 2. ods. 2.2. bude zaplatená na základe faktúry
nasledovne : 1/3 po vydaní a správoplatnení Rozhodnutia o stavebnom zámere

2/3 po vydaní Overovacej doložky

1. Cena za predmet zmluvy podľa čl. IV. bod 2. ods.. 2.3. bude zaplatená po nadobudnutí právoplatného kolaudačného osvedčenia Stavby. V prípade, ak Objednávateľ nebude realizovať a kolaudovať Stavbu v celom rozsahu Zhotoviteľom vypracovanej a dodanej PD, ale len v časti (tzv. čiastočná realizácia), cena za predmet zmluvy podľa čl. VI. bod 2 ods. 2.3 bude zaplatená formou čiastkovej fakturácie za takto zrealizovanú a skolaudovanú časť Stavby. Výška fakturovanej ceny bude v takom prípade vypočítaná ako pomerná časť z ceny podľa čl. VI. bod 2 ods. 2.3, stanovená percentuálnym podielom ceny skutočne realizovaných a kolaudovaných častí Stavby k celkovej cene Stavby, vychádzajúcej zo Zhotoviteľom vypracovaného a dodaného položkovitého rozpočtu Stavby.
2. Faktúra musí obsahovať všetky náležitosti daňového dokladu.
3. V prípade, že faktúra nebude obsahovať všetky potrebné náležitosti, preruší sa plynutie lehoty splatnosti, objednávateľ ju do 5 pracovných dní vráti Zhotoviteľovi na opravu a doplnenie a upozorní ho na vzniknutú skutočnosť. Nová lehota splatnosti začne plynúť doručením opravenej faktúry Objednávateľovi.
4. Faktúry nesmú byť dodatočne opravované, upravované alebo dopĺňané. V prípade takýchto dodatočných zásahov je Objednávateľ oprávnený faktúru vrátiť na prepracovanie. Aj
v tomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry Objednávateľovi.
5. Splatnosť faktúr je 30 dní od ich doručenia Objednávateľovi. V prípade, že splatnosť faktúry pripadne na deň pracovného voľna alebo pracovného pokoja, bude sa za deň splatnosti považovať najbližší nasledujúci pracovný deň.

**VI. Vlastnícke práva a nebezpečenstvo škody**

1. Zhotoviteľ zodpovedá za to, že predmet zmluvy je/bude spracovaný s odbornou starostlivosťou, kvalitne a zodpovedne v súlade s ustanovením č. II bodom 1. tejto Zmluvy.
2. Vlastníkom diela je Zhotoviteľ. Vlastníctvo prechádza odovzdaním príslušnej časti predmetu diela a zaplatením ceny príslušnej časti predmetu diela v plnej výške na Objednávateľa. Pokiaľ nie je dielo vlastníctvom Objednávateľa, môže byť použité na dohodnutý účel len so súhlasom Zhotoviteľa.

**VII. Spolupôsobenie objednávateľa a zhotoviteľa**

1. Objednávateľ sa zaväzuje, že do 5 pracovných dní od písomného vyzvania poskytne Zhotoviteľovi vyjadrenie k stanoviskám dotknutých orgánov, organizácií a osôb vydaných počas vypracovania dokumentácie.
2. Objednávateľ poskytne Zhotoviteľovi podklady v rozsahu uvedenom v Prílohe č.1 – Opis zákazky.
3. Zhotoviteľ sa zaväzuje, že vypracuje a odovzdá dielo v súlade s podmienkami tejto Zmluvy a podľa pokynov a spresnení Objednávateľa i v súlade so zadaním Objednávateľa, ako aj zápismi zo spoločných koordinačných porád oprávnených zástupcov oboch zmluvných strán, ktoré sa budú konať vždy, keď o to požiada niektorá zo Zmluvných strán a v termíne, ktoré si Zmluvné strany dohodnú, minimálne však v termínoch podľa tejto Zmluvy. Predmetom porád bude aj prerokovanie technického riešenia stavby počas zhotovovania príslušných častí PD v štádiu ich rozpracovanosti. Zápisy z koordinačných porád vyhotovených Zhotoviteľom budú zasielané elektronickou formou na e-mailové adresy zúčastnených za Objednávateľa. Pokiaľ Objednávateľ neuplatní voči zápisu pripomienky do piatich (5) pracovných dní, považuje sa takýto zápis za odsúhlasený obidvoma Zmluvnými stranami a za záväzný pre obe zmluvné strany.
4. Zhotoviteľ sa zaväzuje, že si zabezpečí zistenia podzemných a nadzemných inžinierskych sietí, preverenie všetkých potrebných skutočností a informácií potrebných pre splnenie predmetu zmluvy, získanie všetkých potrebných stanovísk a povolení od dotknutých orgánov a organizácií, od správcu budovy MMK a zabezpečí koordináciu s jednotlivými správcami inžinierskych sietí.
5. Zhotoviteľ projektovej dokumentácie v plnej miere zodpovedá za stavebno-technické riešenie Stavby.
6. Zhotoviteľ je povinný dodržiavať mlčanlivosť vo vzťahu ku skutočnostiam zisteným počas plnenia diela alebo súvisiacich s dielom. Všetky dokumenty, ktoré zhotoviteľ prevezme od objednávateľa sú dôverné a nie je možné ich použiť bez predchádzajúceho súhlasu objednávateľa.
7. Zhotoviteľ sa zaväzuje v súčinnosti s Objednávateľom odprezentovať projektové riešenie aj pred verejnosťou, kontrolnými a povoľovacími orgánmi, aj keď sa uskutočnia po odovzdaní diela podľa tejto zmluvy. Zhotoviteľ sa zaväzuje splniť povinnosti vyplývajúce z prerokovania diela pre príslušnými orgánmi v súlade s obsahom a rozsahom diela.
8. Zhotoviteľ je povinný aj po odovzdaní diela na základe požiadavky Objednávateľa poskytnúť súčinnosť pri spracovaní žiadosti Objednávateľa o poskytnutie nenávratného finančného príspevku, a to v rozsahu potvrdenia resp. deklarovania splnenia určitých vlastností Stavby, ktoré vyplývajú z PD (napr. výkazy, tzv. checklisty a pod., ktoré sa prikladajú k žiadosti o poskytnutie nenávratného finančného príspevku).

**VIII. Zmluvné sankcie**

1. Zhotoviteľ sa zaväzuje pri nedodržaní dohodnutého termínu dodania predmetu tejto Zmluvy podľa čl. III. bod 1. zaplatiť Objednávateľovi zmluvnú pokutu vo výške 0,03 % z ceny príslušnej časti diela uvedenej v článku IV. bod 2 tejto Zmluvy, najmenej však 100,- € za každý aj začatý deň omeškania.
2. Zaplatením zmluvnej pokuty nezaniká nárok Objednávateľa na náhradu škody. Zhotoviteľ je povinný nahradiť Objednávateľovi škodu, ktorú porušením povinností vyplývajúcim mu z tejto Zmluvy spôsobil Objednávateľovi, ibaže preukáže, že porušenie povinnosti bolo spôsobené okolnosťami vylučujúcimi zodpovednosť.
3. Ak je Objednávateľ v omeškaní so splnením peňažného záväzku alebo jeho časti, je povinný zaplatiť Zhotoviteľovi úroky z omeškania vo výške 0,03 % z nezaplatenej sumy za každý aj začatý deň omeškania.
4. Ak vzniknú Objednávateľovi počas realizácie stavebných prác ďalšie náklady z dôvodu chybnej PD (aj v prípade chýb v PD, ktoré neidentifikujú všetky relevantné postupy a materiály, nesúlad výkazu výmer s PD a pod.), má Objednávateľ právo uplatniť si voči Zhotoviteľovi zmluvnú pokutu vo výške súčinu celkovej ceny diela s DPH (podľa čl. IV. bodu 2. ods.2.1.) a percentuálnej miery zvýšenia nákladov stavebných prác oproti pôvodnému rozpočtu, na základe ktorého bola uzatvorená zmluva na zhotovenie (realizácia) Stavby.
5. Ak Objednávateľ odstúpi od Zmluvy z dôvodov na strane Zhotoviteľa, je Zhotoviteľ povinný uhradiť Objednávateľovi zmluvnú pokutu vo výške 10 % z celkovej ceny Diela (bez DPH).
6. Ak Zhotoviteľ neodstráni vady a nedostatky diela v dohodnutom termíne, môže si Objednávateľ uplatniť u Zhotoviteľa nárok na zaplatenie zmluvnej pokuty vo výške 100,- EUR za každý, aj začatý deň omeškania, a to až do dňa úplného odstránenia týchto vád a nedostatkov.
7. Ak si Zhotoviteľ riadne a včas nesplní inú zmluvnú povinnosť, a to ani napriek tomu, že mu Objednávateľ poskytol dodatočnú lehotu v trvaní najmenej tri pracovné dni, Objednávateľ si môže uplatniť u Zhotoviteľa nárok na zaplatenie zmluvnej pokuty vo výške 100,- EUR za každý ďalší deň omeškania so splnením inej zmluvnej povinnosti.
8. Uplatnením zmluvnej pokuty právo na náhradu škody nezaniká. Rovnako nezanikajú ani nároky vyplývajúce z vád predmetu Zmluvy uplatnených Objednávateľom voči Zhotoviteľovi. Zmluvné strany sa dohodli, že zmluvné pokuty dojednané Zmluvnými stranami v tejto Zmluve sa stávajú splatnými v okamihu, kedy nastane skutočnosť majúca za následok vznik práva na jej zaplatenie oprávnenej Zmluvnej strane.
9. Objednávateľ je oprávnený započítať jednostranným úkonom svoje nároky z titulu zmluvných pokút voči všetkým (aj nesplatným) pohľadávkam Zhotoviteľa voči Objednávateľovi.
10. Zaplatenie zmluvných pokút podľa tohto článku Zmluvy nezbavuje Zhotoviteľa povinnosti predmetnú činnosť vykonávať s cieľom minimalizovania príčiny a zvyšovania prevencie pre zamedzenie ich opakovania.

**IX. Záručná doba a zodpovednosť za vady**

1. Záručná doba na predmet zmluvy podľa č. I. bodu 1. ods.1.1. je päť rokov a začína plynúť dňom prevzatia danej časti diela Objednávateľom.
2. Zhotoviteľ zodpovedá za to, že dielo je zhotovené podľa podmienok stanovených touto zmluvou a že počas záručnej doby bude mať vlastnosti dohodnuté podľa tejto Zmluvy.
3. Zhotoviteľ zodpovedá za všetky vady, či už skryté alebo zjavné, ktoré má dielo v čase jeho odovzdania Objednávateľovi, a to bez ohľadu na skutočnosť, kedy sa tieto vady prejavili, najviac však po dobu záručnej doby. Zhotoviteľ zodpovedá rovnako i za vady, ktoré sa prejavili počas záručnej doby.
4. Dielo má vady ak nie je dodané v požadovanej kvalite, nie je vykonané v celom rozsahu podľa článku I. tejto Zmluvy a ak dokumentácia nie je kompletná, a ak jej obsah nezodpovedá podmienkam tejto Zmluvy.
5. Zhotoviteľ nezodpovedá za nedostatky, ktoré boli spôsobené tým, že do PD zapracoval nesprávne podklady prevzaté od Objednávateľa a Zhotoviteľ ani pri vynaložení všetkej odbornej starostlivosti nemohol zistiť ich nevhodnosť alebo na nevhodnosť upozornil Objednávateľa a ten na ich použití trval.
6. Počas záručnej doby má Objednávateľ právo požadovať a Zhotoviteľ povinnosť bezplatne odstrániť vady predmetu zmluvy.
7. Zhotoviteľ sa zaväzuje odstrániť vady diela v lehote do 7 pracovných dní od písomného uplatnenia oprávnenej reklamácie Objednávateľa, ak sa Zmluvné strany s prihliadnutím na povahu vady nedohodnú na dlhšej lehote.
8. Zhotoviteľ PD je povinný kedykoľvek počas záručnej doby bezodkladne vykonať revíziu PD, ak takáto požiadavka vznikne na základe relevantných pripomienok resp. námietok vznesených počas verejného obstarávania na výber zhotoviteľa Stavby.
9. Ak vznikne Objednávateľovi finančný náklad pri realizácii stavebných prác z dôvodu chybnej PD (aj v prípade chýb v PD, ktoré neidentifikujú všetky relevantné postupy a materiály) alebo nesúladu výkazu výmer s PD, Zhotoviteľ je povinný tento finančný náklad Objednávateľovi uhradiť. Ak v dôsledku zanedbania povinnosti Zhotoviteľa podľa tejto zmluvy niektoré nevyhnutné práce (vrátane dodávky materiálu) spojené so zhotovením Stavby nebudú zahrnuté do odovzdaného Diela, pričom tieto práce budú v rámci zhotovenia Stavby vyhodnotené ako nevyhnutné naviac práce, v dôsledku čoho výdavky Objednávateľa na vykonanie týchto naviac prác nebudú oprávnenými výdavkami, a preto nebudú financované poskytovateľom nenávratného finančného príspevku (NFP), tieto výdavky Objednávateľa (ktoré budú z pohľadu poskytovateľa NFP vyhodnotené ako neoprávnené výdavky) sa považujú za škodu, ktorú je Zhotoviteľ PD povinný nahradiť Objednávateľovi. Zodpovednosť Zhotoviteľa PD za škodu podľa tohto odseku trvá po dobu 7 rokov odo dňa odovzdania diela Objednávateľovi.

**X. Autorské práva**

1. Zhotoviteľ udeľuje týmto Objednávateľovi právo na použitie diela (ďalej len ako „licencia“) v neobmedzenom územnom a vecnom rozsahu, a to až do uplynutia doby právnej ochrany diela.
2. Licencia udelená Zhotoviteľom je výhradnou licenciou v zmysle § 43 zákona č. 618/2003 Z. z. (autorský zákon), avšak zhotoviteľ je oprávnený použiť dielo, prípadne jeho jednotlivé časti na území Slovenska a v zahraničí na účely jeho publikácie v odbornej a inej tlači, na účely propagácie a prezentácie vlastnej činnosti. Objednávateľ je oprávnený udeliť právo na použitie diela, ku ktorému je oprávnený podľa tejto zmluvy, tretím osobám aj bez predchádzajúceho súhlasu Zhotoviteľa.
3. Objednávateľ nie je pred nadobudnutím vlastníckeho práva v zmysle článku VI. bod 2. tejto Zmluvy oprávnený vykonať zásahy alebo zmeny diela bez predchádzajúceho písomného súhlasu Zhotoviteľa. Zásahom alebo zmenou na účely tohto článku Zmluvy sa rozumejú najmä, ale nielen zmeny výrazne ovplyvňujúce architektonické riešenie, zmeny geometrie, konštrukcie, výtvarného a materiálového riešenia, zmeny detailov a technológií. Objednávateľ je po nadobudnutí vlastníckeho práva oprávnený vykonať akékoľvek zásahy alebo zmeny diela aj bez predchádzajúceho súhlasu Zhotoviteľa. Vlastník alebo iný užívateľ stavby, ktorá je vyjadrením architektonického diela, môže vykonávať na stavbe bez súhlasu autora akékoľvek stavebné úpravy.
4. Udelenie licencie v zmysle tohto článku Zmluvy je na základe dohody oboch Zmluvných strán bezodplatné.
5. Zhotoviteľ sa týmto zaväzuje upraviť si právne vzťahy so všetkými osobami, ktorých tvorivá duševná činnosť bude využitá pri zhotovovaní diela, ako aj pri zhotovovaní autorského diela, vrátane autorského práva vo vzťahu k subdodávateľom profesijných častí, aby Zhotoviteľ vo svojom mene a na svoj účet vykonával všetky majetkové práva duševného vlastníctva k dielu, resp. k tým jeho častiam, ktoré budú predmetom autorského práva alebo iného práva duševného vlastníctva vrátane autorského práva vo vzťahu k subdodávateľom profesijných častí a aby bol zhotoviteľ oprávnený uzavrieť licenčnú zmluvu v zmysle tohto článku Zmluvy.
6. Zhotoviteľ sa zaväzuje konať tak, opomenúť také konanie alebo strpieť také konanie, aby dielo nebolo zaťažené žiadnym právom tretej osoby a inou právnou vadou, okrem osobnostných a majetkových práv Zhotoviteľa a autora, čím však nie je dotknuté žiadne z ustanovení licenčnej zmluvy uzatvorenej v zmysle čl. X. tejto Zmluvy. Zhotoviteľ zodpovedá za porušenie práva inej osoby z priemyselného alebo duševného vlastníctva v dôsledku riadneho použitia diela Objednávateľom (t. j. najmä v súlade s licenčnom zmluvou uzatvorenou v zmysle tejto Zmluvy), a to bez ohľadu podľa akého právneho poriadku k tomuto porušeniu prišli, a to bez ohľadu na to, či Zhotoviteľ o takomto porušení mohol vedieť alebo vedel.

**XI. Odstúpenie od zmluvy**

1. Od tejto Zmluvy možno odstúpiť v prípadoch a podľa podmienok uvedených v tejto Zmluve.
2. Ak Zhotoviteľ bude bez zavinenia Objednávateľa v omeškaní s odovzdaním diela o viac ako 15 dní a tento záväzok nesplní ani v dodatočnej lehote poskytnutej Objednávateľom v dĺžke 15 dní, Objednávateľ môže odstúpiť od tejto Zmluvy.
3. Ak Objednávateľ bude v omeškaní s poskytnutím súčinnosti podľa tejto Zmluvy a túto súčinnosť neposkytne ani v dodatočnej lehote poskytnutej Zhotoviteľom v dĺžke 15 dní, Zhotoviteľ môže odstúpiť od tejto Zmluvy.
4. Účinky odstúpenia od Zmluvy nastávajú ku dňu doručenia odstúpenia od Zmluvy druhej strane. Zmluvné strany vysporiadajú svoje vzájomné záväzky a pohľadávky podľa stavu ku dňu ukončenia Zmluvy. Zhotoviteľ má nárok na zaplatenie časti diela, ktoré boli riadne vykonané a odovzdané Objednávateľovi. Časti diela odovzdané Objednávateľovi pritom predstavujú samostatné funkčné jednotky, ktoré Objednávateľ bude môcť použiť pri ďalšej realizácií diela.
5. Odstúpením od Zmluvy zanikajú všetky práva a povinnosti Zmluvných strán okrem nárokov na náhradu škody, nárokov na zmluvné alebo zákonné sankcie.

**XII. Ďalšie ustanovenia**

1. Zhotoviteľ vyhlasuje, že má oprávnenie na vykonávanie činnosti v rozsahu čl. I tejto Zmluvy a že PD podľa tejto Zmluvy vypracujú osoby oprávnené na projekčnú činnosť v zmysle zákona č. 138/1992 Z. z. o autorizovaných architektoch a autorizovaných stavebných inžinieroch v znení neskorších predpisov.
2. Zhotoviteľ sa zaväzuje pri plnení predmetu tejto Zmluvy postupovať s odbornou starostlivosťou.
3. Zhotoviteľ je povinný dodržiavať mlčanlivosť vo vzťahu ku skutočnostiam zisteným počas realizácie diela alebo súvisiacich s dielom. Všetky dokumenty, ktoré Zhotoviteľ prevezme od Objednávateľa sú dôverné a nie je možné ich použiť bez predchádzajúceho súhlasu Objednávateľa.
4. Písomnosti týkajúce sa vzniku, zmeny alebo zániku zmluvného vzťahu založeného touto zmluvou alebo skutočnosti z tohto vzťahu vyplývajúcich si Zmluvné strany doručujú poštou ako doporučenú zásielku. Povinnosť doručujúcej strany doručiť písomnosti sa splní len čo adresát písomnosť prevezme alebo len čo ju pošta vrátila doručujúcej Zmluvnej strane ako nedoručiteľnú alebo ak doručenie písomnosti bolo zmarené konaním alebo opomenutím adresáta. Účinky doručenia nastanú aj vtedy, ak adresát prijatie písomnosti odmietne.

**XIII. Protikorupčná doložka**

* 1. Pri plnení tejto zmluvy sa Zhotoviteľ zaväzuje zaviesť a vykonávať všetky nevyhnutné a vhodné postupy a opatrenia vedúce k zabráneniu protispoločenskej činnosti, vrátane korupcie. Zhotoviteľ vyhlasuje, že podľa jeho vedomostí žiaden z jeho predstaviteľov, zástupcov, zamestnancov alebo iných osôb konajúcich v jeho mene v súvislosti s uzavretím zmluvy a plnení záväzkov na základe zmluvy neponúkal, neponúka a ani nebude priamo alebo nepriamo ponúkať, dávať, vyžadovať ani prijímať finančné prostriedky alebo akékoľvek oceniteľné hodnoty, alebo poskytovať akékoľvek výhody, dary alebo pohostenia zamestnancov ani predstaviteľom Objednávateľa (pričom na tento účel sa predstaviteľom Objednávateľa rozumejú aj poslanci Mestského zastupiteľstva v Košiciach), za účelom ovplyvňovať konanie takejto osoby v jej funkcii, s využitím odmeňovania, alebo navádzania k nekorektnému výkonu príslušnej funkcie alebo činnosti akoukoľvek osobou, za účelom získania alebo udržania výhody pri výkone činnosti Zhotoviteľa. Zhotoviteľ sa zaväzuje okamžite oznámiť primeranou formou zástupcovi Objednávateľa akékoľvek podozrenie na porušenie ustanovenia tohto odseku (na emailovú adresu obcianskalinka@kosice.sk) a byť plne súčinný pri dôkladnom vyšetrení podozrenia.
	2. V prípade porušenia povinnosti Zhotoviteľa podľa predchádzajúceho odseku je Objednávateľ oprávnený odstúpiť od zmluvy bez predchádzajúceho písomného upozornenia, a to s okamžitou platnosťou bez toho, aby Zhotoviteľovi vznikol akýkoľvek nárok zo zodpovednosti za odstúpenie Objednávateľa od zmluvy. Zhotoviteľ sa zaväzuje, že ak bude preukázané protispoločenské konanie alebo porušenie protikorupčného správania, nahradí škodu Objednávateľovi v maximálne možnom rozsahu podľa platných právnych predpisov za akúkoľvek stratu, ujmu, poškodenie alebo nahradí náklady vzniknuté v súvislosti s porušením povinnosti Zhotoviteľa podľa predchádzajúceho odseku.

**XIV. Záverečné ustanovenia**

1. Strany vyhlasujú, že ak sa dôvod neplatnosti vzťahuje len na časť právneho úkonu, je neplatnou len táto časť, pokiaľ z povahy právneho úkonu alebo z jeho obsahu alebo z okolností za ktorých k nemu došlo, nevyplýva, že túto časť nemožno oddeliť od ostatného úkonu.
2. Pokiaľ v tejto zmluve nie je uvedené inak, všetky oznámenia alebo iná komunikácia podľa alebo v súvislosti s touto zmluvou (ďalej len „oznámenie“) musí byť vyhotovená písomne a doručovaná druhej Zmluvnej strane prostredníctvom univerzálneho poštového doručovateľa, elektronickou poštou alebo osobne na korešpondenčné údaje Zmluvných strán uvedené v záhlaví tejto zmluvy. Za deň alebo čas doručenia oznámenia sa považuje:
	* 1. ak sa doručuje prostredníctvom univerzálneho poštového doručovateľa, deň prevzatia zásielky obsahujúcej oznámenie prijímajúcou zmluvnou stranou. Oznámenie sa považuje za doručené prijímajúcej zmluvnej strane aj okamihom vrátenia zásielky odosielajúcej zmluvnej strane z dôvodu „adresát neznámy“, „zásielka neprevzatá v odbernej lehote“, „adresát nezastihnutý“, „adresát požiadal o doposielanie“, alebo z akéhokoľvek iného dôvodu,
		2. ak sa doručuje elektronickou poštou, deň alebo čas, kedy bolo odosielajúcej Zmluvnej strane doručené elektronické potvrdenie o doručení, resp. prečítaní emailovej správy obsahujúcej oznámenie prijímajúcou zmluvnou stranou,
		3. ak sa doručuje osobne, deň alebo čas prijatia oznámenia prijímajúcou Zmluvnou stranou.
3. Zmluva je platná dňom jej podpísania obidvoma Zmluvnými stranami a účinná dňom nasledujúcim po dni jej zverejnenia v centrálnom registri zmlúv.
4. Táto zmluva je vyhotovená v štyroch (4) rovnopisoch, dva (2) rovnopisy si ponechá Objednávateľ a dva (2) Zhotoviteľ.
5. Neoddeliteľnou súčasťou tejto Zmluvy sú tieto prílohy :
* Príloha č. 1 Opis zákazky
* Príloha č. 2 Zoznam subdodávateľov
1. Zmeniť alebo doplniť obsah zmluvy možno len formou písomného dodatku podpísaného oprávnenými zástupcami oboch Zmluvných strán.
2. K návrhom dodatkov k Zmluve sa Zmluvné strany zaväzujú vyjadriť písomne v lehote 10 pracovných dní od doručenia návrhu druhej Zmluvnej strane. Po tú istú dobu je týmto návrhom viazaná strana, ktorá ho podala. Pre platnosť dodatkov sa vyžaduje dohoda v celom texte navrhovaného dodatku.
3. V prípade sporného chápania tejto zmluvy sa obidve Zmluvné strany budú snažiť predovšetkým o dohodu v dobrom. Pokiaľ sa Zmluvné strany nedohodnú v dobrom, budú sa snažiť dosiahnuť súdny zmier. Akékoľvek spory, rozpory alebo nároky vyplývajúce z tejto Zmluvy alebo s ňou súvisiace, budú riešiť obchodným súdom miestne príslušným sídlu Objednávateľa.
4. Účastníci Zmluvy vyhlasujú, že si túto Zmluvu prečítali a že táto, tak ako bola vyhotovená, zodpovedá ich skutočnej vôli, ktorú si vzájomne vážne, zrozumiteľne a úplne slobodne prejavili, nebola uzatvorená v tiesni ani za nápadne nevýhodných podmienok, na dôkaz čoho pripájajú svoje podpisy.

V Košiciach, dňa .......................... V ......................, dňa ..........................

 Za Objednávateľa: Za Zhotoviteľa:

 Ing. Jaroslav Polaček ................................................

 primátor mesta Košice ................................................